تسجيل الدخول باستخدام حسابك مع
مصر الجديدة, القاهرة, مصر.
اونيونز: مكان دافىء ومرحب في هليوبوليس
في شارع الميرغني، هـ تلاقي «أونيونز» الإضافة الجديدة والجميلة لمطاعم القاهرة. بخدمة ودودة وجو دافىء ومُريح، «أونيونز» يبقي مناسب جداً لوجبة سريعة وسط الأسبوع، أو خروجة في الويك إند.
المطعم فيه تراس فخم ومصمم بدقة ومُغطى بالخضرة وأضواء الحديقة، وده بـ يضيف طابع جميل لديكور المطعم بالليل.
أول ما تدخل جوة «أونيونز»، على طول هـ تحس أنك في إيد أمينة. من أول الإهتمام بكل قطعة صغيرة في الديكور، ونظافة المطعم عامةً، للطريقة اللي بيها على طول بـ يحاولوا يخلوك قاعد مرتاح ومبسوط، وإحنا وصلنا أن الخدمة في «أونيونز» مذهلة جداً. وكل اللي كُنا نتمناه أن الأكل يكون بنفس مستوى الخدمة، لكن للأسف خاب أملنا شويتين.
أول ما قعدنا، نزل لنا على الترابيزة سبتين خبز كتصبيرة لغاية ما ينزل طلبنا. المنيو في «أونيونز» مليان بالإختيارات، يعني لو بـ تفكر زينا إعمل حسابك أنك هـ تفضل حبة حلوين عشان تعرف تقرر هـ تاخد إيه.
بعد شوية تفكير، طلبنا كوردون بلو الفراخ (43.99 جنيه): أربع قطع صدور فراخ محشية بالجبنة السايحة، المشروم، الزيتون، الروست بيف، ومعمولة بالبقسماط ومحمرة. الفراخ كانت غرقانة في صوص كريمي، غني وثقيل، وطعمها كان فيه مزازة غريبة ومش حلوة، واللي بعد كده عرفنا أن سببها هو الجبن الروكفورد (Blue Cheese) اللي كانت في الصوص. كل الأطباق بـ ينزل معاها طبق واحد جانبي مكرونة أو طبقين جانبين من إختيارك من الخضار السوتيه، الأرز، بطاطس محمرة، أو بطاطس بوريه.
طلبنا كمان طبق فيتوتشيني بوللو (33.99 جنيه): وده طبق أساسي من المكرونة غرقانة في الصوص الكريمي الأبيض. بعدها جربنا التشيز برجر (13.99 جنيه) وبـ ينزل معاه شوية بطاطس محمرة، وعليه قطعة جبن شيدر وطماطم وخس، والبرجر كان معمول مظبوط جداً ومستوي حلو. طلينا كمان بيتزا الفراخ الباربيكيو (32.99 جنيه). ولو كُنا خدنا بالشكل، ماكُناش طلبنا بيتزا خالص، لأن المكونات اللي عليها كان شكلها مش جذاب وعلى وشك أنها تقع من علي وشها في أي لحظة. بس أول ما أخدنا أول قطمة منها، كل مخاوفنا إختفت.
بما أن «أونيونز» بـ يقدم كميات كبيرة، فـ ممكن يبقى صعب شوية أنك تلاقي مساحة في معدتك للتحلية. لكن لو ماحستش أنك شبعان بعد الطبق الأساسي، جرب الآيس كريم الخفيف بتاعهم (18.99 جنيه)، أو لو نفسك رايحة لحاجة شرقية أكتر أطلب أم علي (16.99 جنيه).
«أونيونز» ممكن ما يبقاش عنده أحلى أكل في كايرو، بس لو عايز أكل مُريح وخدمة مذهلة، يبقى «أونيونز» هو المكان اللي تروح له.
تجربتنا في شكسبير أند كو – Shakespeare & co، كانت مختلفة عن توقعاتنا جدًا لأن المطعم له سلسلة محلات مشهورة، والمفروض أنهم يكونوا متبعين القواعد العالمية للتقديم والخدمة.
المكان في بلاتفورم المعادي، قاعدة خارجية بكراسي ملونة مع منظر النيل، حاجة آخر دلع، وفيه مكان داخلي مقفول مكيف، للي يحب، ولازم نقول أن الديكور تحفة من أول الكراسي الملونة لحد التابلوهات والنجف، ولكن هل الديكور المميز يقدر ينجح مطعم أو كافيه؟
المنيو متنوع جدًا ما بين أطباق بيتزا ومكرونة وساندويتشات وعصائر وحوالي 10 أنواع فطار من أكثر من مطبخ عالمي. قررنا أننا نبدأ بعصير من الكوكتيلات المختلفة وأختارنا Minty Licous بـ 36 جنيه، وعصير برتقال (26 جنيه)، وبعد كده قولنا نجرب الفطار فطلبنا Eggs Benedict (64 جنيه).
نزل عصير Minty Licous واللي كان مكون من كيوي ونعناع وبرتقال وآيس كريم ليمون، وكان طعمه تحفة وفكرة أن الليمون كان آيس كريم فكرة هايلة، لكن عصير البرتقال ماكانش قد كده يمكن علشان مش الموسم بتاعه، بس كان بلا طعم تقريبًا. نيجي بقى للطبق الرئيسي الـ Eggs Benedict عادة الطبق بيكون مكون من قطعتين توست عليهم بيكون أو روستو مدخن وعليهم بيض مسلوق على درجة قليلة جدًا لأن الصفار بيكون ني وبيتقدم معاه صوص هولنديز، إحنا طلبنا تكون درجة الحرارة أحلى سنة بس مش لدرجة أن البيض يكون ناشف وللأسف اللي وصل لنا كان بيض مافيهوش أي صوص، ناشف جدًا وكمان مافيش بيكون أو روستو مجرد البيض والتوست، وبرغم أن حجم الصوص كان كبير إلا أنها ضربوه لدرجة أنه بقى بيوريه بجد، يعنى لو كنا استنينا عليه شوية وحطينا حبة حاجات تانية كان ممكن يكون كيكة، ولما قولنا للجرسون، غيره بس بصوص ايه تحفة، هو ماكانش صوص الحقيقة هو كان حبة بيض مضروب بشوكة كان خفيف زي العصير، للأسف مافيش وسط أو أي حرفية، بمناسبة الحرفية بعد ما كنا طلبنا من الجرسون أول مرة، جاء لنا حد تاني وخد الأوردر بحجة أن الأولاني لسه بيتدرب فمش عارف حاجة، طيب بتدربوهم يبقى مايطلعوش للزبائن يا جماعة. حاولنا نتماسك نفسنا ونغير نطلب حاجة حلوة بالذات أن في المنيو كاتبين أن من تخصصهم الحلويات، فطلبنا Lemon Tart (24 جنيه). وشاي Treasure Blom (31 جنيه). إحنا حقيقي مش عارفين هم اتأخروا في إيه والتارت جاهزة ورانا في التلاجة، والشاي أخد حوالي ساعة إلا ربع علشان يطلع لنا.
المهم التارت كانت معقولة بس عليها ترانشاية برتقال المفروض أنها مكرملة وكانت متنفذة بشكل سيء للأسف، وعجينة التارت كانت ناشفة جدًا ومش طازة.
أما الشاي فهو عبارة عن نبات مستورد اتقدم في براد بلاستيك شفاف، وكان طعمه حلو الحقيقة، بس مش محتاج مجهود علشان يتعمل.
تجربتنا في شكسبير اند كو للأسف كانت سيئة جدًا، لو عاوزين مكان تشربوا فيه أي حاجة معلبة مع منظر جميل ممكن نقول لك هتستمتعوا بس لو بتدورا على حرفية وأكل حلو ما نعتقدش أن ده مكانكم المناسب.
Loading...